Weermag-ingryping slegs tydelike oplossing | Maroela Media
Weermag-ingryping slegs tydelike oplossing
Die SANW is in Manenberg ontplooi (Foto: Henk Kruger/Cape Argus via African News Agency/ANA)
Die Suid-Afrikaanse Nasionale Weermag (SANW) het Vrydag bevestig dat 'n bataljon, onder die kodenaam "Operasie PROSPER", vir drie maande, Julie tot Oktober, in Kaapstad en omgewing, wat deur geweld geteister word, ontplooi is.
Die SANW het in 'n verklaring bevestig dat hy opdrag gegee is en magtiging het om verskeie SANW-elemente te ontplooi en bystand te bied tot die Suid-Afrikaanse Polisiediens in sekere gebiede in die Wes-Kaap wat deur misdaad geteister word.
Dit volg ná polisieminister Bheki Cele Donderdag in die parlement aangekondig het dat die SANW se ontplooiing goedgekeur is. Hy het tydens 'n perskonferensie ná sy begrotingsrede in die parlement gesê pres. Cyril Ramaphosa het die versoek goedgekeur nadat hy met Nosiviwe Mapisa-Nqakula, minister van verdediging, gesels het.
Dit is deel van "buitengewone maatreëls" wat ontplooi is ná 'n naweek in die Moederstad se informele nedersettings waar minstens 13 persone in verskeie skietvoorvalle in Philippi-Oos dood is.
Alan Winde, premier van die Wes-Kaap, en JP Smith, burgemeesterskomiteelid van veiligheid en sekuriteit, het die ontplooiing van soldate verwelkom.
Die burgerregte-organisasie AfriForum het ook die weermag se ontplooiing in die Wes-Kaap se bendegeteisterde gebiede verwelkom.
Volgens die Wes-Kaapse provinsiale regering is 1 875 moorde tussen 1 November 2018 en 30 April 2019 in dié provinsie gepleeg.
"Ons verwelkom die besluit, maar dit is slegs 'n tydelike verligting," het Johandré van Zyl, AfriForum se veiligheidshoof vir die suidstreek, gesê. "Die polisie, in samewerking met die Nasionale Vervolgingsgesag en die departement van korrektiewe dienste, is die staatsinstellings wat primêr die probleem moet oplos."
Volgens genl. Khehla Sitole, nasionale polisiekommissaris, sal die weermag onder die polisie se bevel wees.
"Dit kan moontlik problematies wees, aangesien die weermag nie opgelei is om polisietake uit te voer nie, maar hul teenwoordigheid sal die gebied stabiliseer," het Van Zyl bygevoeg.
Felicia Lombard, woordvoerder van die nasionale kommunikasiediens, het gesê die voorsitters van die portefeuljekomitee oor verdediging en militêre veterane en die portefeuljekomitee oor polisie, verwelkom ook die besluit.
"Albei voorsitters, Cyril Xaba en Tina Joemat-Pettersson, glo samewerking tussen die SANW en die SAPD kan 'n groot rol speel om kwessie van geweld aan te roer," het sy gesê.
"Die gemeenskappe in, onder andere, Bonteheuwel, Mitchells Plain, Philippi en Hanover Park, gaan al te lank gebuk onder vrees. Kinders kan soms nie skool toe gaan nie en onskuldige mense verloor hul lewens wanneer hulle in die kruisvuur van bendes beland," het sy bygevoeg. "Die voorsitters bevestig tegelykertyd die behoefte om die onderliggende sosio-ekonomiese uitdagings te takel as 'n manier om die probleem uit te roei."
Joemat-Pettersson het bygevoeg dit is noodsaaklik dat daar na die reg teruggekeer word en dat onwettige vuurwapens uit die gebied verwyder word. "Ons sal met die minister van polisie gesels oor die maatreëls van die ontplooiing, maar ons verwelkom die besluit."
Xaba het gesê daar is 'n verwagting dat die president die parlement in kennis sal stel van die ontplooiing kragtens artikel 201 (4) van die Grondwet wat betref die redes, plek, getal soldate en periode van ontplooiing.
In die nuus SANW Suid-Afrikaanse Weermag Wes-Kaap
Twee vas oor ivoor in Kaapstad
Mpuma-ongeluk eis 9 lewens
Ons moet nie vergeet van die polisie se kol prinsloo wat gekonfiskeer wapens aan die bendes verkoop het nie ,nou is die rippel effek van sy ondeurdagte plan n realiteit en ek glo nie die sa weermag en polisie is opgewasse vir die bendes nie,dit is net n kwessie van tyd voor daar n oorlog uitbars in die gebiede.
Ag, ek dink die bendes is heel geskik daarmee om 'n 3 maande blaaskansie te vat, en daarna maar weer voort te gaan. Solank as wat mense ook geld aan dwelmverslaafdes by robots gee, sal die bendes daar wees, want hierdie geld hou hulle aan die gang. Dink maar twee keer as jy weer 'n bedel plakaaat lees wat se^ "..need water, food, and work. God bless..". Snert, hulle soek geld vir dwelms, tot R1000.00 per dag.
Sal dit nie goed wees as die weermag ook op die platteland waar ons boere is ook ontplooi word nie.
het die sanw lede ooit opleiding ondergaan om met lewendige ammunisie te werk, is daar ooit lewendige ammunisie aan hulle uitgereik vir operasie prosper, vraag , na vraag , …..